钦定古今图书集成/明伦汇编/氏族典/第238卷 > 张元素
## 钦定古今图书集成/明伦汇编/氏族典/第238卷 > 张元素

按《唐书张元素传》：“元素，蒲州虞乡人，仕隋为景城县
户曹。窦建德陷景城，将杀之，邑人千馀号泣请代曰：
‘此清吏，杀之是无天也。大王即定天下，无使善人解
体’。建德命释缚，署治书侍御史，不拜。闻江都已弑，始
为建德黄门侍郎。贼平，授景州录事参军。太宗即位，
问以政，对曰：‘自古未有如隋乱者。陛下迹所以危，鉴
所以亡，日慎一日，虽尧舜何以加’？”帝曰：“善。”拜侍御史，
迁给事中。贞观四年，诏发卒治洛阳宫乾阳殿，且东
幸。元素上书，帝即诏罢役。魏徵叹曰：“张公论事有回
天之力，可谓仁人之言哉！”历太子少詹事，迁右庶子。
时太子承乾事游畋，不悦学，元素上书不纳。又上书，
帝知，数裁正太子。频擢至银青光禄大夫，行左庶子。
太子久不见宾友，元素曰：“宫中所见止妇人，不知如
樊姬等可与益圣德者几何？”太子讳其切，夜遣户奴
以骑檛狙击，危脱死。尝闻宫中击鼓叩阁，正言，太子
出鼓，对元素破之。既不悛，丑德日闻，元素不能已，上
书。书入，太子怒，遣刺客伺之。会宫废，元素坐除名为
民。顷之，召授潮州刺史，徙邓州，讫不复亲近。高宗时，
以老致仕。麟德初卒。